Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 815/12/7713	Vranov nad Topľou, 19.12.2012
EEČ : 2-61-11-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 12 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu Vranov nad Topľou, odboru všeobecnej vnútornej správy, ktorý by uvedený skutok mohol prejednať ako priestupok podľa zákona č. 372/90 Zb. o priestupkoch. 

dňa 18.09.2012 okolo 13.00 hod. na dvore rodinného domu č. 240/20 na ul. Davidovskej v obci Sačurov, okr. Vranov na Topľou, po predchádzajúcej hádke napadol svoju družku XXXXX a to tak, že ju dvakrát až trikrát udrel päsťou ruky do oblasti hlavy, načo poškodená spadla na zem, čím jej spôsobil zranenie s dobou liečenia 1-2 dní
pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
Uznesením povereného príslušníka Obvodného oddelenia PZ vo Vranove nad Topľou  sp. zn. ORP-605/VT-VT-2012 zo dňa 18.09.2012 bolo podľa § 199 ods. 1 Trestného poriadku začaté trestné stíhanie a uznesením z toho istého dňa bolo podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 156 ods. 1 ods. 2 písm. a/ Trestného zákona, na tom skutkovom základe, ako je to uvedené vo výrokovej časti tohto uznesenia.

     	V skrátenom vyšetrovaní bol vypočutý obvinený, ktorý sa priznal ku spáchaniu skutku a oľutoval svoje konanie. Svedok  - poškodená XXXXX uviedla, že obvinenému v ten deň vyčítala viaceré veci, hádali sa a následne ju udrel dvakrát päsťou do hlavy, kde spadla na zem, avšak na zemi už ju nekopal. Nijako nebola obmedzená v obvyklom spôsobe života. Bola jeden deň v nemocnici. Vo veci bola vypočutá taktiež aj zástupkyňa poškodenej Zdravotnej poisťovne UNION svedok XXXXX, ktorá sa s náhradou škody v sume 198,43 Eur pripája k trestnému konaniu. 

	Do konania bol pribratý znalec z odboru zdravotníctva XXXXX. Z vypracovaného znaleckého posudku vyplýva, že obvinená utrpela ľahké zranenia a to pomliaždenie pravej strany tváre. Toto poranenie si vyžiadalo bežnú jednoduchú liečbu tlmením bolesti liekmi a telesným kľudom a poškodená nebola obmedzovaná v bežnom spôsobe života. K zraneniu mohlo dôjsť tak, ako to uvádza poškodená a to údermi päsťou, v konkrétnom prípade sa doba liečenia pohybuje v rozmedzí 1-2 dní a zranenie si nevyžaduje práceneschopnosť.  

	Súčasťou vyšetrovacieho spisu je vyčíslenie škody, lekárska správa, zápisnica o ohliadke miesta činu a fotodokumentácia a charakteristika na obvineného a odpis registra trestov. 

	Obvinený je z miesta trvalého bydliska hodnotený kladne. Žije v zlých bytových podmienkach. Priestupkovo nebol prejednávaný, v registri trestov má v posledných 10-tich rokoch 6 záznamov.  
    
            Na naplnenie zákonných znakov skutkovej podstaty prečinu činu ublíženia na zdraví podľa § 156 ods. 1 Trestného zákona sa vyžaduje aby páchateľ inému úmyselne ublížil na zdraví. Pod ujmou na zdraví rozumieme akékoľvek poškodenie zdravia iného podľa § 123 ods. 1 Trestného zákona. Za ublíženie na zdraví sa na účely Trestného zákona rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie alebo liečenie, počas ktorého bol nie iba na krátky čas sťažený obvyklý spôsob života poškodeného. Pod pojmom nie na krátky čas sa rozumie doba okolo 7 dní. 

   	Vzhľadom na výsluchy obvineného, svedkov s poukazom na znalecký posudok z odboru zdravotníctva možno konštatovať, že neboli naplnené všetky zákonné znaky skutkovej podstaty prečinu ublíženia na zdraví podľa § 156 ods. 1/ Trestného zákona, či iného trestného činu a to ani v štádiu pokusu v zmysle § 14 ods. 1/ Trestného zákona.  

Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

Vzhľadom na vyššie uvedené bolo potrebné rozhodnúť v zmysle § 214 ods. 1 Trestného poriadku a to postúpením veci na Obvodný úrad vo Vranove nad Topľou.

Týmto rozhodnutím nie sú dotknuté práva poškodeného uplatňovať si škodu v občiansko právnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka